b"\n_START_ARTICLE_\nEsperanto\n_START_SECTION_\nKlasifikacija\n_START_PARAGRAPH_\nKadangi esperanto yra dirbtin\xc4\x97 kalba, ji n\xc4\x97ra genealogi\xc5\xa1kai susijusi su jokia etnine kalba. Esperanto yra leksi\xc5\xa1kai pana\xc5\xa1iausia \xc4\xaf roman\xc5\xb3 kalbas. Fonologija, gramatika, \xc5\xbeodynas ir semantika yra sukurta pagal indoeuropie\xc4\x8di\xc5\xb3 kalbas, kalbamas Europoje.\n_START_SECTION_\nFonologija\n_START_PARAGRAPH_\nEsperanto kalboje yra 23 priebalsiai, 5 balsiai ir 2 pusbalsiai, kurie kartu su balsiais sudaro 6 dvigarsius (priebalsis /j/ ir pusbalsis /i\xcc\xaf/ abu ra\xc5\xa1omi j, o neda\xc5\xbenas priebalsis /dz/ ra\xc5\xa1omas dvigarsiu dz; tai vienintelis priebalsis, neturintis savo atskiros raid\xc4\x97s). \xc5\xbdod\xc5\xbei\xc5\xb3 prasmei atskirti tonai nenaudojami. Visada kir\xc4\x8diuojamas prie\xc5\xa1paskutinio skiemens balsis, nebent gal\xc5\xabn\xc4\x97 o yra netariama (da\xc5\xbeniausiai poezijoje). Pavyzd\xc5\xbeiui, \xc5\xbeodyje familio \xe2\x80\x9e\xc5\xa1eima\xe2\x80\x9c [fa.mi.\xcb\x88li.o] kir\xc4\x8diuojama antroji i, ta\xc4\x8diau \xc5\xbeodyje netariama gal\xc5\xabn\xc4\x97 o (famili\xe2\x80\x99), vis tiek kir\xc4\x8diuojama antroji i.\n_START_SECTION_\nEsperanto tikslai ir kilm\xc4\x97\n_START_PARAGRAPH_\nEsperanto kalbos pagrindus 1887 m. Var\xc5\xa1uvoje paskelb\xc4\x97 Liudvikas Lazaris Zamenhofas, gim\xc4\x99s Balstog\xc4\x97s kalb\xc5\xb3 mokytojo \xc5\xa1eimoje, nuo vaikyst\xc4\x97s ie\xc5\xa1koj\xc4\x99s bendros kalbos \xc5\xbemonijai. Planingai sukurtos tarptautin\xc4\x97s kalbos, skirtos ne tautin\xc4\x97ms kalboms pakeisti, bet b\xc5\xabti visiems \xc5\xbemon\xc4\x97ms antr\xc4\x85ja pagalbine kalba, id\xc4\x97ja nebuvo nauja. Ta\xc4\x8diau b\xc5\xabtent Zamenhofas suprato, kad tokia kalba gali vystytis tik j\xc4\x85 kolektyviai vartojant, tod\xc4\x97l jis apribojo savo pradin\xc4\xaf pasi\xc5\xablym\xc4\x85 minimaliu gramatikos i\xc5\xa1d\xc4\x97stymu ir nedidele \xc5\xbeod\xc5\xbei\xc5\xb3 atsarga. \xc5\xa0iandien esperanto kalba yra visi\xc5\xa1kai i\xc5\xa1sivys\xc4\x8diusi, turi visas i\xc5\xa1rai\xc5\xa1kos priemones ir savo kalban\xc4\x8di\xc5\xb3j\xc5\xb3 bendruomen\xc4\x99, paplitusi\xc4\x85 visame pasaulyje. Daugelis Zamenhofo id\xc4\x97j\xc5\xb3 pralenk\xc4\x97 tas, kurias v\xc4\x97liau paskelb\xc4\x97 moderniosios interlingvistikos k\xc5\xabr\xc4\x97jas, strukt\xc5\xabralistas Ferdinandas de Saussure (jo brolis Ren\xc3\xa9 buvo esperantininkas).\n_START_SECTION_\nCharakteristika\n_START_PARAGRAPH_\nEsperanto kalba yra \xc5\xa1nekamoji ir ra\xc5\xa1ytin\xc4\x97. Jos leksikos pagrindas yra romani\xc5\xa1kos ir germani\xc5\xa1kos kalbos, sintaks\xc4\x97 artima lotyni\xc5\xa1kai ir slavi\xc5\xa1kai, dalyvi\xc5\xb3 sistema prilygsta lietuvi\xc5\xa1kai. Esperanto kalbos morfemos yra savaranki\xc5\xa1kos ir gali b\xc5\xabti beveik neribotai jungiamos prie bet kurios \xc5\xa1aknies, kaip izoliacin\xc4\x97se kalbose, pvz., kin\xc5\xb3, o pagal \xc5\xbeod\xc5\xbei\xc5\xb3 daryb\xc4\x85 ji yra gimininga agliutinacin\xc4\x97ms kalboms, pvz., turk\xc5\xb3, suahili ar japon\xc5\xb3.\n_START_SECTION_\nOficialus pripa\xc5\xbeinimas\n_START_PARAGRAPH_\n1954 metais UNESCO Generalin\xc4\x97 asambl\xc4\x97ja pripa\xc5\xbeino, kad esperanto kalbos pasiekimai atitinka UNESCO tikslus bei idealus, ir tarp UNESCO ir Visuotin\xc4\x97s Esperanto Asociacijos buvo u\xc5\xbemegzti konsultaciniai santykiai. Nuo tada \xc5\xa1i\xc5\xb3 dviej\xc5\xb3 organizacij\xc5\xb3 bendradarbiavimas t\xc4\x99siasi. 1977 metais UNESCO generalinis direktorius p. Amadou-Mahtar M'Bow pasak\xc4\x97 kalb\xc4\x85 62-ojo Pasaulinio Esperanto Kongreso atidarymo ceremonijoje, o 1985 metais Generalin\xc4\x97 asambl\xc4\x97ja paragino UNESCO priklausan\xc4\x8dias \xc5\xa1alis ir tarptautines organizacijas pl\xc4\x97toti esperanto kalbos mokym\xc4\x85 mokyklose ir vartoti j\xc4\x85 tarptautiniuose reikaluose. Visuotin\xc4\x97 Esperanto Asociacija (UEA) taip pat turi patar\xc4\x97jo status\xc4\x85 Jungtin\xc4\x97se Tautose, UNICEF (Tarptautin\xc4\x97s pagalbos vaikams fonde), Europos Taryboje, Amerikos Valstybi\xc5\xb3 Organizacijoje ir Tarptautin\xc4\x97je Standartizacijos Organizacijoje (ISO).\n_START_SECTION_\nRaida\n_START_PARAGRAPH_\nPradin\xc4\x97je kalbos stadijoje b\xc5\xabta apie t\xc5\xabkstan\xc4\x8dio \xc5\xa1akn\xc5\xb3, i\xc5\xa1 kuri\xc5\xb3 buvo galima sudaryti de\xc5\xa1imt-dvylika t\xc5\xabkstan\xc4\x8di\xc5\xb3 \xc5\xbeod\xc5\xbei\xc5\xb3. \xc5\xa0iandien esperanto kalbos \xc5\xbeodynuose esama 15 000-20 000 \xc5\xa1akn\xc5\xb3, i\xc5\xa1 kuri\xc5\xb3 galima sudaryti \xc5\xa1imtus t\xc5\xabkstan\xc4\x8di\xc5\xb3 \xc5\xbeod\xc5\xbei\xc5\xb3. Kalba vystosi toliau, Esperanto kalbos akademija kontroliuoja jos raidos tendencijas. Per daugiau kaip \xc5\xa1imt\xc4\x85 met\xc5\xb3 kalba buvo naudojama \xc4\xafvairiausiems tikslams, net kontroversi\xc5\xa1kiems ar problemati\xc5\xa1kiems. Kalba buvo u\xc5\xbedrausta, jos vartotojai persekiojami, ir Stalino (kaip \xe2\x80\x9ekosmopolit\xc5\xb3\xe2\x80\x9c kalba), ir Hitlerio (kaip \xc5\xbeyd\xc5\xb3 kalba, nes kalbos k\xc5\xabr\xc4\x97jas Zamenhofas buvo \xc5\xbeydas). Yra gal t\xc5\xabkstantis \xc5\xbemoni\xc5\xb3, kurie nuo pat gimimo j\xc4\x85 kasdien vartoja namuose.\n_START_SECTION_\nVartotojai\n_START_PARAGRAPH_\nVisuotin\xc4\x99 Esperanto Asociacij\xc4\x85 (UEA) sudaro aktyviausi esperanto bendruomen\xc4\x97s nariai, ji turi savo skyrius 62 \xc5\xa1alyse, o individuali\xc5\xb3 nari\xc5\xb3 yra dvigubai didesniame \xc5\xa1ali\xc5\xb3 skai\xc4\x8diuje. Skai\xc4\x8diuojant pagal parduot\xc5\xb3 vadov\xc4\x97li\xc5\xb3 bei vietini\xc5\xb3 esperanto draugij\xc5\xb3 nari\xc5\xb3 skai\xc4\x8di\xc5\xb3, galima teigti, kad bent \xc5\xa1iek tiek \xc5\xa1i\xc4\x85 kalb\xc4\x85 moka \xc5\xa1imtai t\xc5\xabkstan\xc4\x8di\xc5\xb3, o gal ir milijonai \xc5\xbemoni\xc5\xb3. Esperanti\xc5\xa1kai kalban\xc4\x8di\xc5\xb3 \xc5\xbemoni\xc5\xb3 esama visose pasaulio \xc5\xa1alyse, i\xc5\xa1 kuri\xc5\xb3 gana daug tokiose skirtingose \xc5\xa1alyse, kaip Kinija, Japonija, Brazilija, Iranas, Madagaskaras, Bulgarija ir Kuba.\n_START_SECTION_\nEsperanto kalbos mokymas\n_START_PARAGRAPH_\nKadangi esperanti\xc5\xa1kai susi\xc5\xa1nek\xc4\x97ti i\xc5\xa1mokstama greitai, toji kalba yra idealus \xc4\xafvadas \xc4\xaf u\xc5\xbesienio kalb\xc5\xb3 mokym\xc4\x85si. Jau po keli\xc5\xb3 savai\xc4\x8di\xc5\xb3 besimokantieji gali susira\xc5\xa1in\xc4\x97ti esperanto kalba, o po keli\xc5\xb3 m\xc4\x97nesi\xc5\xb3 \xe2\x80\x93 vartoti j\xc4\x85 ir i\xc5\xa1vykose \xc4\xaf u\xc5\xbesien\xc4\xaf. Eksperimentai ir neformal\xc5\xabs steb\xc4\x97jimai patvirtina, kad parengiamasis esperanto mokymasis teigiamai veikia ir pirmosios, ir antrosios svetimos kalbos studijas. Nors ji ir yra d\xc4\x97stoma kai kuriose mokyklose, da\xc5\xbeniausiai jos i\xc5\xa1mokstama savaranki\xc5\xa1kai bei susira\xc5\xa1in\xc4\x97jant (paprastu ar elektroniniu pa\xc5\xa1tu) arba vietiniuose esperantinink\xc5\xb3 klubuose. Vadov\xc4\x97liai ir didaktin\xc4\x97 med\xc5\xbeiaga egzistuoja daugiau kaip \xc5\xa1imtu kalb\xc5\xb3.\n_START_SECTION_\nSusitikimai ir kelion\xc4\x97s\n_START_PARAGRAPH_\nKasmet esperanto kalba vyksta daugiau kaip \xc5\xa1imtas tarptautini\xc5\xb3 konferencij\xc5\xb3 ir susitikim\xc5\xb3 \xe2\x80\x93 be joki\xc5\xb3 vert\xc4\x97j\xc5\xb3. Did\xc5\xbeiausi tokie susitikimai yra Pasauliniai esperantinink\xc5\xb3 kongresai, paskutiniais metais vyk\xc4\x99 Tel Avive (Izraelis, 2000), Zagrebe (Kroatija, 2001), Fortalezoje (Brazilija, 2002), Geteburge (\xc5\xa0vedija, 2003), Pekine (Kinija, 2004), Vilniuje (Lietuva, 2005), Florencijoje (Italija, 2006), Jokohamoje (Japonija, 2007), Roterdame (Nyderlandai, 2008), Balstog\xc4\x97je (Lenkija, 2009), Havanoje (Kuba, 2010), Kopenhagoje (Danija, 2011), Hanojuje (Vietnamas, 2012), Reikjavike (Islandija, 2013), Buenos Air\xc4\x97se (Argentina, 2014), Lilise (Pranc\xc5\xabzija, 2015) Nitroje (Slovakija, 2016), Seule (Piet\xc5\xb3 Kor\xc4\x97ja, 2017) ir Lisabonoje (Portugalija, 2018). Artimiausias kongresas Lahtise (Suomija, 2019). Pirmasis arab\xc5\xb3 \xc5\xa1ali\xc5\xb3 esperantinink\xc5\xb3 simpoziumas \xc4\xafvyko Amane (Jordanija, 2000), penktasis visos Amerikos kongresas buvo Meksikos sostin\xc4\x97je 2001 m., Azijos kongresas Seule (Piet\xc5\xb3 Kor\xc4\x97ja, 2002). UEA jaunimo sekcijos vadovaujamos \xe2\x80\x9ePasporta Servo\xe2\x80\x9c (Pas\xc5\xb3 paslauga) 2002 met\xc5\xb3 leidinyje yra 1200 adres\xc5\xb3 82 \xc5\xa1alyse, kur keliaujantys esperantininkai gali gauti nemokam\xc4\x85 nakvyn\xc4\x99.\n_START_SECTION_\nEsperanto kalbos tyrimai ir bibliotekos\n_START_PARAGRAPH_\nDaugelis universitet\xc5\xb3 yra \xc4\xaftrauk\xc4\x99 esperanto kalb\xc4\x85 \xc4\xaf lingvistikos kurs\xc4\x85, kai kuriuose ji yra atskiras studij\xc5\xb3 dalykas. Ypa\xc4\x8d pa\xc5\xbeym\xc4\x97tinas Budape\xc5\xa1to E\xc3\xb6tv\xc3\xb6s Lorand universitetas, suteikiantis esperanto kalbos diplom\xc4\x85, ir Poznan\xc4\x97s Adomo Mickevi\xc4\x8diaus universitetas su interlingvistikos programos diplomu. JAV \xc5\xa1iuolaikini\xc5\xb3 kalb\xc5\xb3 asociacijos bibliografija kasmet \xc4\xafregistruoja daugiau kaip 300 mokslini\xc5\xb3 publikacij\xc5\xb3 apie esperanto kalb\xc4\x85. Did\xc5\xbeiosios Britanijos esperantinink\xc5\xb3 s\xc4\x85jungos biblioteka turi vir\xc5\xa1 20000 vienet\xc5\xb3. Kitos didel\xc4\x97s bibliotekos yra: Tarptautinis esperanto muziejus Vienoje (Austrijos Nacionalin\xc4\x97s bibliotekos dalis), Hodlerio biblioteka prie Centrin\xc4\x97s UEA \xc4\xafstaigos Roterdame ir Esperanto kolekcija Alene, Vokietijoje. Vienos ir Aaleno bibliotekoms galima daryti u\xc5\xbeklausas per internet\xc4\x85 ir tarptautin\xc4\x99 tarpbibliotekinio abonemento sistem\xc4\x85.\n_START_SECTION_\nProfesiniai kontaktai ir specifiniai interesai\n_START_PARAGRAPH_\nEgzistuoja profesin\xc4\x97s esperantinink\xc5\xb3 organizacijos, pvz., gydytoj\xc5\xb3, ra\xc5\xa1ytoj\xc5\xb3, gele\xc5\xbeinkelinink\xc5\xb3, mokslinink\xc5\xb3, muzik\xc5\xb3 ir daugelio kit\xc5\xb3. Tokios organizacijos da\xc5\xbenai leid\xc5\xbeia savo \xc5\xbeurnalus, organizuoja konferencijas ir padeda diegti \xc5\xa1i\xc4\x85 kalb\xc4\x85 tam tikrose specializuotose profesin\xc4\x97s veiklos srityse. San Marino Tarptautin\xc4\x97 Moksl\xc5\xb3 Akademija siekia palengvinti bendradarbiavim\xc4\x85 universitet\xc5\xb3 lygyje. Reguliariai pasirodo original\xc5\xabs ir verstiniai leidiniai esperanto kalba tokiose srityse, kaip astronomija, informatika, botanika, entomologija, chemija, teis\xc4\x97 ir filosofija. Egzistuoja daugyb\xc4\x97 esperantinink\xc5\xb3 organizacij\xc5\xb3, jungian\xc4\x8di\xc5\xb3 tam tikr\xc5\xb3 interes\xc5\xb3 grupes, pvz., skaut\xc5\xb3, akl\xc5\xb3j\xc5\xb3, \xc5\xa1achmatinink\xc5\xb3 ir Go \xc5\xbeaid\xc4\x97j\xc5\xb3. UEA yra atskiras jaunimo skyrius TEJO, kuris da\xc5\xbenai organizuoja savo tarptautinius renginius ir leid\xc5\xbeia savo periodinius leidinius. Budistai, \xc5\xa1intoistai, katalikai, kvakeriai, protestantai, mormonai, bahajai turi savo esperanto organizacijas. Daugyb\xc4\x97 socialiai aktyvi\xc5\xb3 grupi\xc5\xb3 vartoja \xc5\xa1i\xc4\x85 kalb\xc4\x85.\n_START_SECTION_\nLiterat\xc5\xabra\n_START_PARAGRAPH_\nKlestin\xc4\x8dios esperanti\xc5\xa1kos literat\xc5\xabros tradicijas pripa\xc5\xbeino PEN internacionalas, kuris per savo 60-\xc4\x85j\xc4\xaf kongres\xc4\x85 1993 m. rugs\xc4\x97jo m\xc4\x97nes\xc4\xaf pri\xc4\x97m\xc4\x97 esperanto skyri\xc5\xb3 \xc4\xaf savo narius. \xc5\xbdym\xc5\xabs \xc5\xa1iuolaikiniai esperanto ra\xc5\xa1ytojai yra prozininkai Trevor Steele (Australija), I\xc5\xa1tvan Nemere (Vengrija) ir Spomenka \xc5\xa0timec (Kroatija), poetai William Auld (\xc5\xa0kotija), Michail Gi\xc5\xa1pling de Diego (Venesuela) ir Kurisu Kei (Japonija). W. Auld 1999 ir 2000 metais buvo kandidatu Nobelio literat\xc5\xabros premijai u\xc5\xbe jo ind\xc4\x97l\xc4\xaf \xc4\xaf poezij\xc4\x85.\n_START_SECTION_\nVertimai\n_START_PARAGRAPH_\nTarp daugyb\xc4\x97s pastaraisiais metais i\xc5\xa1verst\xc5\xb3 k\xc5\xabrini\xc5\xb3 yra Hemingv\xc4\x97jaus \xe2\x80\x9eSenis ir j\xc5\xabra\xe2\x80\x9c, Tolkino \xe2\x80\x9e\xc5\xbdied\xc5\xb3 valdovas\xe2\x80\x9c, Garsijos Markeso \xe2\x80\x9e\xc5\xa0imtas met\xc5\xb3 vienatv\xc4\x97s\xe2\x80\x9c, Omaro Chajamo \xe2\x80\x9eRubajatai\xe2\x80\x9c, Graso \xe2\x80\x9eSkardinis b\xc5\xabgnelis\xe2\x80\x9c, Marko Polo \xe2\x80\x9eNuostabi\xc5\xb3 dalyk\xc5\xb3 knyga\xe2\x80\x9c ir did\xc5\xbeioji Cao Xueqino \xc5\xa1eimynin\xc4\x97 saga \xe2\x80\x9eSvajon\xc4\x97 apie raudon\xc4\x85 nam\xc4\x85\xe2\x80\x9c. _NEWLINE_Vaikams prie Asterikso, Mik\xc4\x97s P\xc5\xabkuotuko, Pep\xc4\x97s Ilgakojin\xc4\x97s, Muminuk\xc5\xb3 persona\xc5\xbe\xc5\xb3 prisijung\xc4\x97 suomi\xc5\xb3 autoriaus Tove Jansono ir L. Frank Baumo knyg\xc5\xb3 veik\xc4\x97jai, jiems prieinamas \xc5\xbeiniatinklis. I\xc5\xa1 esperanto kalbos i\xc5\xa1verstas \xe2\x80\x9eMaskaradas\xe2\x80\x9c, kur\xc4\xaf 1965 m. i\xc5\xa1leido Tivadar Soros, finansininko D\xc5\xbeord\xc5\xbeo Soro\xc5\xa1o t\xc4\x97vas; knygoje pasakojama apie jo \xc5\xa1eimos pergyvenimus naci\xc5\xb3 okupuotame Budape\xc5\xa1te. \xc5\xa0i knyga i\xc5\xa1leista angli\xc5\xa1kai D. Britanijoje (2000) ir JAV (2001), pasirod\xc4\x97 ir rusi\xc5\xa1kas, voki\xc5\xa1kas bei turki\xc5\xa1kas vertimai.\n_START_SECTION_\nTeatras ir kinas\n_START_PARAGRAPH_\nPaskutiniu metu esperanto kalboje pasirod\xc4\x97 toki\xc5\xb3 autori\xc5\xb3, kaip Goldonio, Ionesko, \xc5\xa0ekspyro ir Alano Ayckbourgo dramos k\xc5\xabrini\xc5\xb3. Daugelis \xc5\xa0ekspyro veikal\xc5\xb3 yra i\xc5\xa1versta \xc4\xaf esperanto kalb\xc4\x85. Kaip vien\xc4\x85 i\xc5\xa1 naujausi\xc5\xb3 pastatym\xc5\xb3 \xc5\xa1ia kalba reikia pamin\xc4\x97ti \xe2\x80\x9eKarali\xc5\xb3 Lyr\xc4\x85\xe2\x80\x9c Hanojaus scenoje, Vietname 2001 m. gruod\xc5\xbeio m\xc4\x97n., vaidinant vietos aktoriams. Nors \xc4\x8caplino filmo \xe2\x80\x9eDidysis diktatorius\xe2\x80\x9c scenose buvo esperanti\xc5\xa1k\xc5\xb3 u\xc5\xbera\xc5\xa1\xc5\xb3, pilnametra\xc5\xbei\xc5\xb3 film\xc5\xb3 dar ma\xc5\xbea. Pa\xc5\xbeym\xc4\x97tin\xc4\x85 i\xc5\xa1imt\xc4\xaf sudaro Williamo Shatnerio filmas \xe2\x80\x9eKo\xc5\xa1maras\xe2\x80\x9c, kurio dialogai vien esperanto kalba.\n_START_SECTION_\nMuzika\n_START_PARAGRAPH_\nMuzikos \xc5\xbeanras esperanto kalba apima populiari\xc4\x85sias ir liaudies dainas, toko ir kabaret\xc5\xb3 muzik\xc4\x85, pjeses solistams bei chorams ir net oper\xc4\x85. Populiar\xc5\xabs kompozitoriai ir atlik\xc4\x97jai, \xc4\xafskaitant Elv\xc4\xaf Costello Britanijoje ir Maikl\xc4\x85 D\xc5\xbeekson\xc4\x85 JAV, \xc4\xafkv\xc4\x97pti esperanto kalbos skambumo, suk\xc5\xabr\xc4\x97 ir \xc4\xafra\xc5\xa1\xc4\x97 daug k\xc5\xabrini\xc5\xb3 su tekstais esperanto kalba. Kai kurie k\xc5\xabriniai i\xc5\xa1 grynai esperanti\xc5\xa1ko Warner albumo, i\xc5\xa1leisto 1996 m. lapkri\xc4\x8dio m\xc4\x97nes\xc4\xaf Ispanijoje, pateko \xc4\xaf populiariausi\xc5\xb3 dain\xc5\xb3 s\xc4\x85ra\xc5\xa1\xc4\x85. Klasikiniuose k\xc5\xabriniuose orkestrams ir chorams atsiranda esperanti\xc5\xa1k\xc5\xb3 tekst\xc5\xb3, pavyzd\xc5\xbeiui, Lou Harisono \xe2\x80\x9eLa koro Sutro\xe2\x80\x9c ir pirmoji Davido Gaineso simfonija (abu i\xc5\xa1 JAV). Esperanti\xc5\xa1ka muzika randama Internete, \xc4\xafskaitant ir kelis tinklalapius, skirtus esperanti\xc5\xa1kai karaokei.\n_START_SECTION_\nPeriodiniai leidiniai\n_START_PARAGRAPH_\nEsperanto kalba reguliariai leid\xc5\xbeiama daugiau kaip \xc5\xa1imtas laikra\xc5\xa1\xc4\x8di\xc5\xb3 ir \xc5\xbeurnal\xc5\xb3, tame skai\xc4\x8diuje naujien\xc5\xb3 \xc5\xbeurnalas \xe2\x80\x9eMonato\xe2\x80\x9c (M\xc4\x97nuo), literat\xc5\xabrinis \xc5\xbeurnalas \xe2\x80\x9eFonto\xe2\x80\x9c (Versm\xc4\x97) ir UEA leidinys \xe2\x80\x9eEsperanto\xe2\x80\x9c. Dvisavaitinis esperanto pasaulio naujien\xc5\xb3 leidinys \xe2\x80\x9eEventoj\xe2\x80\x9c (\xc4\xaevykiai) i\xc5\xa1eina ir elektronine forma, kaip ir min\xc4\x97tas \xe2\x80\x9eMonato\xe2\x80\x9c. Ir kai kurie kiti leidiniai pateikia santraukas \xc5\xbeiniatinklyje. Yra periodini\xc5\xb3 leidini\xc5\xb3, skirt\xc5\xb3 medicinai ir kitiems mokslams, religini\xc5\xb3 \xc5\xbeurnal\xc5\xb3, periodini\xc5\xb3 leidini\xc5\xb3 jaunimui, aukl\xc4\x97jimo temomis ir daugyb\xc4\x97 specialios tematikos \xc5\xbeurnal\xc5\xb3.\n_START_SECTION_\nRadijas ir televizija\n_START_PARAGRAPH_\nAustrijos, Brazilijos, Kinijos, Kubos, Vengrijos, Italijos ir Lenkijos radijo stotys reguliariai transliuoja laidas esperanto kalba, taip pat ir Vatikano radijas. Kai kurios programos girdimos ir per internet\xc4\x85. \xc4\xaevairiose \xc5\xa1alyse vyksta esperanto kalbos kursai per televizij\xc4\x85, pvz., neseniai transliuota 16 dali\xc5\xb3 BBC programa \xe2\x80\x9eMazi en Gondolando\xe2\x80\x9c Lenkijos pirmuoju kanalu.\n_START_SECTION_\nInternetas\n_START_PARAGRAPH_\nElektroniniai tinklai yra spar\xc4\x8diausiai plintanti ry\xc5\xa1i\xc5\xb3 priemon\xc4\x97 esperantinink\xc5\xb3 kontaktuose. Jau egzistuoja keli \xc5\xa1imtai esperanti\xc5\xa1k\xc5\xb3 diskusij\xc5\xb3 klub\xc5\xb3, kuriuose svarstomos temos nuo \xc5\xa1ios kalbos vartojimo \xc5\xa1eimose iki bendrosios reliatyvumo teorijos. Esperanto kalba pla\xc4\x8diai vartojama pokalbi\xc5\xb3 svetain\xc4\x97se ICQ, IRC ir PalTalk. Esperanti\xc5\xa1ki interneto puslapiai skai\xc4\x8diuojami \xc5\xa1imtais t\xc5\xabkstan\xc4\x8di\xc5\xb3, informacijos apie juos galima rasti Virtualioje Esperanto Bibliotekoje ar bet kurioje paie\xc5\xa1koje surinkus \xc5\xbeod\xc4\xaf \xe2\x80\x9eesperanto\xe2\x80\x9c.\n_START_SECTION_\nVisuotin\xc4\x97s Esperanto Asociacijos paslaugos\n_START_PARAGRAPH_\nUEA publikuoja knygas, \xc5\xbeurnalus ir metra\xc5\xa1t\xc4\xaf, kuriame i\xc5\xa1vardinamos esperantinink\xc5\xb3 organizacijos bei j\xc5\xb3 atstovai visame pasaulyje. \xc5\xa0ios publikacijos, taip pat informacija apie kompaktinius diskus, kasetes ir kt., yra pateikiamos UEA knyg\xc5\xb3 kataloge, kur\xc4\xaf galima gauti spausdint\xc4\x85 bei internete. Asociacijos Knyg\xc5\xb3 paslaug\xc5\xb3 fonde yra daugiau kaip 3500 pavadinim\xc5\xb3. UEA leidinys angl\xc5\xb3 ir pranc\xc5\xabz\xc5\xb3 kalbomis \xe2\x80\x9eEsperanto documents\xe2\x80\x9c (Esperanto dokumentai) skelbia duomenis apie \xc5\xa1iuolaikin\xc4\x99 esperanto kalbos pad\xc4\x97t\xc4\xaf ir gaunamas centrin\xc4\x97je UEA \xc4\xafstaigoje Roterdame."